
                 РЕПУБЛИКА БЪЛГАРИЯ
 ИНСПЕКТОРАТ КЪМ ВИСШИЯ СЪДЕБЕН СЪВЕТ
 гр. София 1000, ул. „Георг Вашингтон” № 17, тел.факс 989 48 66
КОНСТАТИВЕН ПРОТОКОЛ
Днес 08.12.2014г. /осми декември две хиляди и четиринадесета година/ в гр.София,  състав на Специализираното звено на Инспектората към Висшия съдебен съвет, определен по реда на чл.60в, ал.3 от ЗСВ:



                           ИНСПЕКТОР: …


                           ЕКСПЕРТ: …


                           ЕКСПЕРТ: …

Разгледа заявление Вх.рег.№ РС-13-701/04.11.2013г. по описа на Инспектората към Висшия съдебен съвет, докладвано от експерт … и за да се произнесе, взе пред вид следното:

Производството е по пар.8, ал.2 от Преходните и заключителни разпоредби към Закона за изменение и допълнение на Закона за отговорността на държавата и общините за вреди/ПЗР към ЗИД на ЗОДОВ/, във връзка с глава Трета „а” от Закона за съдебната власт/ЗСВ/, относно „Разглеждане на заявления срещу нарушаване на правото на разглеждане и решаване на делото в разумен срок”. Образувано е по заявление на …, ЕГН …, с адрес гр… и с адрес за кореспонденция: с адрес гр….. Сочи се от заявителя, че същият е подал пред Европейския съд по правата на човека/ЕСПЧ/ жалба № …/2008г. „… срещу България”, в която относно производството по гр.д.№ …/1992г. на Софийски Градски съд, І”А” отд. се релевират оплаквания за прекомерна продължителност по смисъла на чл.6 от Европейската конвенция за защита правата на човека и основните свободи/ЕКЗПЧОС/. Претендира заплащане на сумата 10 000лева, като към заявлението са представени декларация по чл.60, ал.2 ЗСВ и писмени доказателства.


І.Становище по параграф 8, алинея 2 от ПЗР към ЗИД на ЗОДОВ

Пред вид изложеното в заявлението и в изпълнение на задължението си по чл.60г, ал.3 от ЗСВ, настоящият състав на Инспектората към Висшия съдебен съвет/ИВСС/ следва да даде становище дали настоящето заявление е подадено в срока предвиден по пар.8, ал.2 от ПЗР към ЗИД на ЗОДОВ, съответно налице ли са процесуалноправните предпоставките на посочения член за разглеждането му. Съгласно цитираната разпоредба, лицата подали до Европейския съд по правата на човека/ЕСПЧ/ жалби срещу нарушаване на правото им на разглеждане и решаване на делото в разумен срок, могат да подадат заявление по Глава трета „а” от ЗСВ в 6-месечен срок от влизане в сила на ЗИД на ЗОДОВ, или от уведомяването им от регистратурата на ЕСПЧ, че подадените от тях жалби са отхвърлени поради неизчерпване на новосъздадените вътрешноправни средства за защита и производствата пред тях са приключили пред националните инстанции.

Към Заявлението е представено писмо от 26.09.2013г. на ЕСПЧ, с което заявителят … е информиран, че жалба № …/2008год, „… срещу България” е обявена от съда за недопустима с Решение от 19.09.2013г. В писмото е посочено, че доколкото жалбоподателят се оплаква от продължителност на производството, съдът е установил, че не са изчерпани вътрешно правните средства за защита според изискванията на чл.35, ал.1 от Конвенцията, тъй като няма данни жалбоподателят да е провел новоприетите производствата по ЗСВ и ЗОДОВ. Посочено и че в решенията по допустимост на делата „Балъкчиев и др. срещу България” и „Вълчева и Абрашев срещу България” съдът е приел, че новосъздадените вътрешноправни производства представляват ефективни вътрешноправни средства за защита по отношение на оплакванията на чл.6, ал.1 от Конвенцията за продължителност на производства, както и че те следва да бъдат изчерпани дори от жалбоподатели, подали жалби до съда преди тяхното въвеждане. 

Налице са и останалите процесуалноправни предпоставки по пар.8, ал.2 от ПЗР към ЗИД на ЗОДОВ за разглеждане на заявлението. Видно от таблицата на прекратените дела пред ЕСПЧ заведени срещу България, обявени за недопустими поради неизчерпване на вътрешноправните средства за защита към 28.10.2013г. се установява, че жалба № …/08год. „… срещу България” фигурира като подадена от ... Оплакването по нея се отнася за граждански иск за вреди, произтичащи от професионална болест- производството е започнало юли 1992г. и е приключило с Решение на ВКС от 20.05.2008г. Отбелязано е и че е налице допълнително производство за поправка на явна фактическа грешка приключило с Решение на СГС от 17.04.2009г., с което е допусната исканата поправка. 

Съобразявайки изложеното по-горе, настоящият състав на ИВСС счита, че са налице процесуалноправните предпоставки на закона за разглеждане по същество на подаденото заявление. За съдебното производство по гр.д.№ …/1992г. на СГС, заявителят е подал в ЕСПЧ жалба № …/08год. „… срещу България”, срещу нарушаване на правото му на разглеждане и решаване на делото в разумен срок, като съдът е обявил посочената за недопустима с Решение от 19.09.2013г, поради неизчерпване на новосъздадените вътрешноправни средства за защита. Спазен е и преклузивния шест месечен срок по пар.8, ал.2 от ПЗР към ЗИД на ЗОДОВ за подаване на настоящето заявление- на 04.11.2013г. за същото нарушение, … лично е подал в ИВСС заявление по пар.8, ал.2 от ПЗР към ЗИД на ЗОДОВ, във вр. с глава Трета „а” от ЗСВ. 


ІІ.Предмет на делото:

Предмет на делото е иск с правно основание чл.200  от Кодекса на труда/КТ/, предявен от … срещу СО „Атомна енергетика”- АЕЦ Козлодуй и Промишлено монтажно управление гр.Перник. Ищецът желае постановяване на съдебно решение, с което ответниците да бъдат осъдени солидарно да му заплатят сумата 100 000лева, представляваща обезщетение за претърпени неимуществени вреди- страдания от смъртта на баща му …, причинена от предизвикано от работа в среда на йонизиращо въздействие заболяване- рак на белите дробове, ведно със законната лихва върху посочената сума, считано от 06.06.1990г., до окончателното изплащане на същата.

ІІІ.Хронология на проведеното съдебно производство

1.Производство пред Софийски Градски съд
На 09.07.1992г. е подадена искова молба с правно основание чл.200 КТ от … срещу СО „Атомна енергетика”- АЕЦ Козлодуй и Промишлено монтажно управление- гр.Перник. Образувано е гр.д.№ …/1992г. по описа на Софийски Градски съд/СГС/ и същото е насрочено в открито с.з. за  06.10.1992г.
На с.з. на 06.10.1992г. не е даден ход на делото, поради нередовното призоваване на ищеца.
Първото редовно заседание по делото е проведено на 11.11.1992г. На него са приети представените с исковата молба и на заседанието доказателства и е допуснато извършването на две единични съдебно- медицински експертизи/СМЕ/.

На проведеното с.з. на 27.01.1993г. не са приети заключенията на вещите лица по назначените СМЕ. Заключението на едното вещо лице не е било изготвено, а по втората експертиза е установено, че вещото лице не е направило проверка на място за да установи, какви са били условията на труд по отношение на наследодателя на ищеца.

В с.з. на 16.03.1993г. са приети и двете заключения на експертите по назначените СМЕ, като ищецът е направил отказ от иска по отношение на ответника ПМУ-Перник. Съдът на основание чл.119 ГПК/отм./ е прекратил производството по делото по отношение на посочения ответник и е отложил делото за 27.04.1993г.

Проведеното  с.з. на 27.04.1993г. е последно за тази инстанция, като на него е разпитан воден от ищеца свидетел.

С Решение от 06.05.1993г. по гр.д.№ …/1993г.г. СГС, І”А” гр.отд. с председател … и членове … и … е отхвърлил изцяло предявения срещу ответника СО „Атомна енергетика”- АЕЦ Козлодуй иск. 
На 27.05.1993г. е постъпила въззивна жалба от ищеца срещу  постановеното решение, като ответникът е уведомен за изготвянето на същото на 08.06.1993г.  С молба от 24.06.1993г. ищецът  е информирал съда, че жалбата е оставена без движение за представяне на препис от нея на ответника ПМУ- Перник, който вече не е страна по делото. На молбата е поставена резолюция от 18.10.1993г., че съдът такива указания не е давал. По делото няма данни за последващи действия на съда по администриране на жалбата, като на 29.07.1994г. същото е изпратено на ВКС. 
2. Производство пред Върховен Касационен съд

Делото е постъпило във ВКС на 04.08.1994г., образувано е под № …/1994г. и е насрочена за 11.04.1995г.
Ход на съдебните заседания на 11.04.1995г., 23.05.1995г., 27.06.1995г., 12.09.1995г., 24.10.1995г. и 12.12.1995г. не е даден, поради нередовното призоваване на страните- жалбоподателят е нередовно призован за първите три от посочените, а ответникът по жалбата е нередовно призован за всичките заседания, с изключение на второто.
Проведеното заседание на 20.02.1996г. е единствено за тази инстанция, като на него не са приети нови доказателства.
С Решение № …/10.07.1996г. по гр.д.№ …/1994г. ВКС, ІV-то гражд.отд. в състав председател … и членове …/докладчик/ и … е отменил Решение от 06.05.1993г. по гр.д.№ …/1992г. на СГС и е върнал делото за ново разглеждане от първоинстанционния съд.
3.Повторно разглеждане на делото от Софийски Градски съд
Делото е получено от СГС на 12.07.1996г., образувано е под № …/1996г. и е насрочено за 06.12.1996г. 

Първото с.з. при повторното разглеждане на делото от СГС е проведено на 06.12.1996г. На него са приети представени от ищеца писмени доказателства и  същият е задължен да представи други такива посочени от съда. СГС отново е назначил извършването на две единични СМЕ и отново е допуснал до разпит далия показания при първоначалното разглеждане на делото свидетел.

На с.з. на 11.04.1997г- ход не е даден на основание чл.107, ал.2 ГПК/отм./- поради представен болничен лист от ищеца.

В с.з. на 19.05.1997г. е изслушано едното вещо лице по повод изготвената от него експертиза. Последната не е приета от съда, като вещото лице е задължено да се яви за следващото с.з. при изслушване на другия експерт.

Съдебните заседания на 26.01.1998г. и 19.06.1998г. са отложени за приемане на заключенията на вещите лица.

Заключенията на вещите лица по назначените две СМЕ са приети в с.з. на 12.11.1998г. Същите са оспорени от процесуалния представител на ищеца, като съдът е допуснал извършването на обща комплексна тройна експертиза.
С.з. на 25.03.1999г., 16.09.1999г. и 16.12.1999г. са отложени по молби на процесуалния представител на ищеца- представени болнични листи за първото и третото заседание и наложително пътуване в чужбина за второто.

Ход на делото е даден в с.з. на 18.05.2000г., като по молба на ищеца е заменено едно от вещите лица от състава на тройна СМЕ.  

В с.з. на 26.10.2000г.е допуснато уточнение на предявения иск в частта за мораторната лихва, като за изчисляване на същата е назначена извършването на съдебно- счетоводна експертиза/ССЕ/.
Съдът е допуснал ново уточнение на обстоятелствената част на исковата молба в с.з. на 14.12.2000г. Направено е и искане от страна на ищеца на основание чл.120 ГПК/отм./ на мястото на досегашния ответник, като такъв да бъде конституиран „АЕЦ Козлодуй” ЕАД, което е уважено от съда.

Заключението на в.л. по назначената ССЕ е прието на заседанието на 27.04.2001г., приети са представени от ответника писмени доказателства, като делото е отложено за 12.10.2001г. за изслушването на тройната СМЕ.
Ход на с.з. на 12.10.2001г. не е даден на основание чл.107, ал.1 ГПК/отм./-задгранична командировка на пълномощника на ищеца- а заседанията на дати  на 22.02.2002г., 30.05.2002г. и 18.10.2002г. за изготвяне на допуснатата СМЕ.
Заключението на вещите лица по допуснатата тройна комплексна СМЕ е прието от съда в с.з. на 06.03.2003г. Съдът е разпитал повторно воден от ищеца свидетел, допуснал е на основание чл.116 ГПК/отм./ направено от ищеца изменение на иска и е дал ход по същество.
С Решение от 17.03.2003г. по гр.д.№ …/1996г. СГС, 9-ти  състав с председател … е осъдил на основание чл.200 КТ „АЕЦ Козлодуй” ЕАД да заплати на … обезщетение за неимуществени вреди- страдания от смъртта на баща му …, причинена от предизвикано от работа в среда на йонизиращо въздействие заболяване- рак на белите дробове в размер на 8 000лв., ведно със законната лихва върху сумата считано от 06.06.1990г., като е отхвърлил иска в останалата му част до размер на 20 000лева, както и иска за присъждане на мораторна лихва в размер на 16 240,48лв.
Срещу така постановеното решението  са постъпили въззивни жалби от ищеца на дата 07.04.2003г. и от ответника на дата  04.06.2003г. След администриране на същите, на 06.06.2003г. делото е изпратено на Софийски Апелативен съд.

4.Производство пред Софийски Апелативен съд 

Гр.д.№ …/2003г. на САС е образувано на 09.06.2003г. Насрочено е открито заседание за 05.11.2003г., което не е проведено поради нередовното призоваване на ответника.
Първото редовно с.з. за тази инстанция е проведено на 25.02.2004г., на което съдът не е приел направени доказателствени искания на ответника- представени писмени доказателства и искане за назначаване на тройна СМЕ. Уважено е искане  на същия за допускане до разпит при довеждане на двама свидетели, като делото е отложено за 09.06.2004г.
На заседанието на 09.06.2004г. е разпитан воден свидетел от ответника, като последният се е отказал от разпита на втория свидетел. По направено искане на ищеца на основание чл.153 ГПК/отм./ са задължени трети неучастващи в процеса лица да представят посочени от съда писмени доказателства.

На с.з. на 17.11.2004г. е констатирано, че не са изпратени документите поискани в предходното заседание, като делото е отложено за 30.03.2005г 
Съдебното заседание проведено на 30.03.2005г. е последно за тази инстанция, като на него са приети представени от ищеца писмени доказателства.
С Решение от 01.06.2005г. постановено по гр.д.№ …/2003г. САС, ІІ-ри  с-в с председател … и членове … и …/докладчик/ е отменил първоинстанционното решение в частта, в която е уважен иска по чл.200 КТ на … срещу „АЕЦ Козлодуй” ЕАД за неимуществени вреди за разликата над 3 000 до 8 000лв., съответно искът в тази част е отхвърлен като неоснователен, като решението в останалата част е оставено в сила. 

Срещу така постановеното съдебно решение са постъпили касационни жалби от участващите страни по делото- жалбата на … е от дата 13.07.2005г., съответно тази на „АЕЦ Козлодуй” ЕАД е от 18.07.2005г.
С Разпореждане от 26.07.2005г. САС е върнал касационната жалба на „АЕЦ Козлодуй” ЕАД като просрочена, съответно е подадена частна жалба от ответното дружество на 03.08.2005г. С Определение № …/24.10.2005г. на ВКС , ІІІ-то гр.отд. в състав председател … и членове … и …/докладчик/ е отменил като незаконосъобразно разпореждането на въззивния съд от 26.07.2005г., като е върнал делото на САС за изпълнение на процедурата по чл.218г. ГПК/отм./. След администриране на касационните жалби, на 16.11.2005г. делото е изпратено на ВКС. 

5. Повторно разглеждане на делото от Върховен Касационен съд

Делото е постъпило във ВКС на 16.11.2005г., образувано е под № …/2005г. и е насрочено в открито с.з. за 15.05.2008г.
Единственото заседание при повторното разглеждане на делото пред касационната инстанция е проведено на 15.05.2008г., на което не са представени нови доказателства.

С Решение № …/20.05.2008г. по гр.д.№ …/2005г. ВКС, ІІІ-то гражд.отд. в състав председател … и членове … и …/докладчик/  е оставил в сила решението от 01.06.2005г. по гр.д.№ …/2003г. на САС.
6.Производство по поправка на очевидна фактическа грешка на  Решение от 17.03.2003г. по гр.д.№ …/1996г. на СГС, 9-ти  състав
С молба от 27.06.2008г. ищецът … е поискал поправка на очевидна фактическа грешка допусната в Решение от 17.03.2003г. по гр.д.№ …/1996г. на  СГС.

Делото е насрочено в открито с.з. за 09.04.2009г., на което не са представени доказателства от страните.

С Решение № …/17.04.2009г. по гр.д.№ …/1996г. СГС е уважил молбата на ищеца и е допуснал поправка на очевидна фактическа грешка в Решение от 17.03.2003г. по гр.д.№ …/1996г. на СГС.
За постановеното решение страните са били уведомени със съобщение получено от същите на 29.04.2009г., като Решение № …/17.04.2009г. по гр.д.№ …/1996г. на СГС е влязло в сила на 14.05.2009г.

ІV.Констатации по чл.60г, ал.2, т.5 от Закона за съдебната власт
1.Общ период на производството
Производството по делото е започнало на 09.07.1992г. и е приключило на 20.05.2008г., на която дата е постановено Решение № … по гр.д.№ …/2005г. на ВКС, ІІІ-то гражд.отд., което решение представлява окончателен съдебен акт на производството по  гр.д.№ …/1992г. по описа на СГС- същото е продължило 15 години, 10 месеца и 11 дни. 

Съгласно практиката на ЕСПЧ, ако жалбата се отнася за производство започнало преди влизането на ЕКЗПЧОС в сила по отношение на България, периодът, който следва да бъде взет предвид започва на датата, на която ЕКЗПЧОС е влязла в сила по отношение на България- 07.09.1992г. Пред вид на това относимия период на разглежданото производство е от 07.09.1992г. до 20.05.2008г., или същото е с продължителност 15 години, 8 месеца и 13 дни. 
Съгласно практиката на ЕСПЧ се приема и че окончателен акт на производството по делото е съдебният акт за поправка на очевидна фактическа грешка на решението, с който се уважава направеното от молителя искане. В конкретния случай е налице Решение № …/17.04.2009г. по гр.д.№ …/1996г. на СГС, с което е уважена молбата на заявителя за поправка на очевидна фактическа грешка в Решение от 17.03.2003г. по гр.д.№ …/1996г. на СГС, като решението за поправка на очевидната фактическа грешка е влязло в сила на 14.05.2009г. В този случай относимият период за общата продължителност на производството е 16 години, 8 месеца и 7 дни. 

1.1.Производството пред Софийски Градски съд е започнало с подаване на исковата молба на 09.07.1992г., като на 29.07.1994г. делото е изпратено на ВОС-  продължителност от 2 години и 20 дни, съответно относим период от 1 година, 10 месеца и 22 дни.
1.2.Производството пред Върховен Касационен съд е започнало на 04.08.1994г. и е приключило на 10.07.1996г., на която дата делото е върнато на СГС. Същото е продължило  1 година, 11 месеца  и 6 дни.
1.3.Повторното разглеждане на делото от Софийски Градски съд е започнало на 12.07.1996г., като на 06.06.2003г. делото е изпратено на САС- продължителност от  6 години, 10 месеца и 25 дни.

1.4.Производството пред Софийски Апелативен съд е започнало на 09.06.2003г., а на 16.11.2005г. е изпратено на ВКС- продължителност от  2 години, 5 месеца и 7 дни.
1.5.Повторното разглеждане на делото от Върховния Касационен съд е започнало на 16.11.2005г. и е приключило на 20.05.2008г, на която дата е постановено Решение № … по гр.д.№ …/2005г. на ВКС, като същото е продължило 2 години, 6 месеца и 4 дни.

1.6.Производството по поправка на явна фактическа грешка на  Решение от 17.03.2003г. по гр.д.№ …/1996г. на СГС е започнало по молба на ищеца от 27.06.2008г. и е приключило с Решение № …/17.04.2009г. по гр.д.№ …/1996г. на СГС, същото влязло в законна сила на 14.05.2009г.- продължителност от 10 месеца и 17 дни.
2.Фактическа и правна сложност на делото и интерес на заявителя:


Предявен е  иск по чл.200 КТ, с който се претендира обезщетение за вреди от професионално заболяване. Съдът е следвало да установи, дали заболяването на работника е довело до смъртта на същия, като правнорелевантния момент за възникване на основанието за отговорност на работодателя е проявлението на заболяването. Следва по делото да се установи и причинната връзка между работата на починалото лице в предприятието на ответника и развилото се заболяване, респективно последвалата смърт, т.е. професионалния характер на заболяването.  С оглед характера на извършваната работа/наследодателят на ищеца е работил в зона на йонизиращи лъчения като „старши манипулант” в Реакторен цех/ за правилното решаване на спора е необходимо прилагането на действащата към момента на увреждането разпоредба на чл.37, ал.2 от Закона за използване на атомната енергия за мирни цели, съответно оборването на същата от страна на ответника. В случай на основателност на исковата претенция, при определяне на размера на обезщетението за неимуществени вреди съдът следва да приложи разпоредбата на чл.52 от ЗЗД, съответно наличната съдебна практика при сходни хипотези. Доказването, съответно оборването на исковата претенция е свързана с представяне на значителен обем писмени доказателства, събирането на гласни такива и изслушването на съдебно медицински експертизи. Съобразявайки изложеното, правният спор представлява както фактическа, така и правна сложност.
Пред вид предмета на делото, близките отношения на заявителя и баща му и болката от загубата му в сравнително ранна възраст, спорът е от съществено значение за заявителя ….
3.Период на забавяне, за което отговорност носи компетентният орган 
Вземайки пред вид предмета на правния спор и общата му продължителност от около шестнадесет години, настоящият състав на ИВСС намира същата за прекомерна. 
Пред Софийски Градски съд делото е разглеждано два пъти, като общата продължителност на двете производства е близо девет години.

Продължителността на производството при първоначалното разглеждане на делото е около една година и единадесет месеца, като в този период е включено и окомплектоването на касационната жалба. Постъпилата искова молба е своевременно администрирана от съда, като са проведени четири редовни съдебни заседания през кратки интервали от време. Своевременно е постановено и съдебното решение, като същото е изготвено след по-малко от десет месеца от постъпване на исковата молба. Прекомерната продължителност на производството е свързана със забавеното администриране на постъпилата касационна жалба. Съдът е постановил решението си на 06.05.1993г., като след повече от една година и два месеца, на дата 29.07.1994г., делото е изпратено на ВКС. 
Най-голямата забава на процеса се констатира при повторното разглеждане на делото от СГС, като продължителността на производството е около шест години и единадесет месеца. Налице е недобро администриране на процеса, изразяващо се в безкритично отношение на съда по повод направените доказателствени искания на страните. Насрочени са осемнадесет съдебни заседания, от които са проведени тринадесет редовни такива, като повечето от тях са насрочвани през дълги интервали от време- между четири и шест месеца. Съдът безкритично е уважавал всички доказателствени искания на страните свързани с назначаване на експертизи, събирането на писмени и ангажирането на гласни доказателства. Основната причина за прекомерната забава на процеса е изключителната забава на вещите лица при изготвяне на заключенията им по допуснатите от съда медицински експертизи. Двете единични СМЕ са приети от съда една година и седем месеца след назначаването на същите, а назначената на 12.11.1998г. комплексна тройна СМЕ е приета от съда в с.з. на 06.03.2003г., или след близо четири години и половина. Съобразявайки се с изложеното по-горе, налице е забава на съдебното производство при двукратното разглеждане на делото от страна на СГС с близо шест години и шест месеца.
Пред Софийски Апелативен съд делото е продължило две години и пет месеца, като в този период се включва и окомплектоването на касационната жалба. Пред тази инстанция са насрочени пет открити съдебни заседания, като първото заседание не е проведено поради нередовно призоваване на ответника. Непредприемането на мерки от съда за дисциплиниране на страните за своевременно предявяване на доказателствените им  искания и за дисциплиниране на трети неучастващи по делото лица относно представяне на доказателства, е довело до забавено постановяване на съдебният акт- същият е  изготвен две години след образуване на делото. Налице е и постановяване на незаконосъобразно разпореждане на САС от 26.07.2005г./с което касационната жалба на ответното дружество е била върната като просрочена/, което е довело до неговата отмяна, съответно до забавяне администрирането на касационната жалба. Пред вид на изложеното, налице е забава на производството при разглеждане на делото от страна на САС с  около една година и шест месеца.
Пред Върховния Касационен съд делото е разглеждано два пъти, като продължителността на първото производство е близо две години. Съдът не е взел необходимите мерки за редовното призоваване на страните, като поради този пропуск е допуснал отлагането на шест съдебни заседания на дати 11.04.1995г., 23.05.1995г., 27.06.1995г., 12.09.1995г., 24.10.1995г. и 12.12.1995г. Забава на производството е налице и при постановяваното на съдебното решение- същото е изготвено близо четири месеца след предвидения срок по чл.190 ГПК/отм./.
При повторното разглеждане на делото продължителността на процеса е две години и шест месеца. Забавата на производството е свързана с изключително забавеното администриране на делото– същото е било насрочено в открито съдебно заседание две години и шест месеца след образуването му. Предвид на изложеното, налице е забава на касационното производство при двукратното разглеждане на делото от ВКС с около две години и шест месеца. 

Пред вид горното и възприетите критерии в съдебната практика на ЕСПЧ, чрез които се преценя разумността на продължителност на подобен род дела, настоящият състав на ИВСС счита, че е налице общ период на забава на производството, за който отговорност носят съдебните инстанции разглеждали спора от около 10/десет/ години и 6/шест/ месеца. 

В практиката на ЕСПЧ се приема, че окончателен акт на производството по делото е съдебният акт за поправка на очевидна фактическа грешка на решението, с който се уважава направеното от молителя искане. В конкретния случай е налице Решение № …/17.04.2009г. по гр.д.№ …/1996г. на СГС, с което е уважена молбата на заявителя за поправка на очевидна фактическа грешка в Решение от 17.03.2003г. по гр.д.№ …/1996г. на СГС, като решението за поправка на очевидната фактическа грешка е влязло в сила на 14.05.2009г. Пред вид горното,  целият период от постановяване на окончателния съдебен акт на производството по гр.д.№ …/1992г. на СГС, 20.05.2008г. до 14.05.2009г./датата на влизане в сила на решението на поправка на ЯФГ/ следва да се счита за забава на производството, за което отговорност носи компетентният орган. 
При положение, че в относимия период на делото се включи и производството на поправка на очевидна фактическа грешка  на Решение от 17.03.2003г. по гр.д.№ …/1996г. на СГС, периодът на забава на производството, за който отговорност носят съдебните инстанции разглеждали спора е около 11/единадесет/ години и 6/шест/ месеца. 
4.Период на забавяне, който се дължи на действия, или бездействия на заявителя, или на негов законен, или процесуален представител.
При разглеждане на делото от трите съдебни инстанции, съответно при повторното разглеждане на спора от страна на СГС и ВКС не се констатираха от проверяващия състав на ИВСС действия от страна на заявителя, съответно неговия процесуален представител, които да са довели до необосновано забавяне на производството. Следва да се отбележи, че при повторното разглеждане на спора от страна на СГС са отложени четири съдебни заседания /на дати 25.03.1999г., 16.09.1999г., 16.12.1999г. и 12.10.2001г./ по молби на процесуалния представител на ищеца- две заседания са отложени поради представени болнични листи, а другите две поради задгранична командировка. Това обаче не може да се счита за удължаване на съдебното производство, тъй като за периода 12.11.1998г.-06.03.2003г. не е изготвено и прието заключението на вещите лица по допуснатата тройна комплексна СМЕ- обстоятелство, което е станало причина за многократното отлагане на делото, съответно за прекомерната продължителност на производството.

Пред вид изложеното и на основание чл.60д от Закона за съдебната власт настоящият Констативен протокол заедно със заявлението и всички постъпили към него документи следва да се изпрати на Министъра на правосъдието.

Препис от Констативния протокол, ведно с копие от заявлението следва да останат на съхранение на Инспектората към Висшия съдебен съвет.

